**Cchaj Jing-wen** (čín. 蔡英文, pchin-jin: *Cài Yīngwén*, taiwansky: Chhoà Eng-bûn, angl. Tsai Ing-wen, \* 31. august 1956, Tchaj-pej, Čínska republika), je bývalá vysokoškolská učiteľka práva, neskôr taiwanská politička a od roku 2016 súčasná prezidentka Čínskej republiky, prvá žena v histórii tohto úradu. Je členkou Demokratickej pokrokovej strany. Na rozdiel od svojho predchodcu v prezidentskom úrade, Ma Jing-ťioua, je známa ako odporkyňa zbližovania s pevninskou Čínou.

Mladosť a štúdium
-----------------

Cchaj Jing-wen sa narodila v rodine úspešného podnikateľa. Vyrastala v hlavnom meste krajiny Tchaj-pej, kde absolvovala základnú aj strednú školu. Vyštudovala právo, najskôr absolvovala bakalárske štúdium na National Taiwan University v Taipei (1974-1978), následne magisterské v štáte New York na Cornell University (1978-1980). V roku 1984 získala doktorát z ekonómie (PhD) na London School of Economics. Po štúdiách začala učiť právo na univerzite a dlhoročne pracovala v akademickej sfére.

Politická kariéra
-----------------

Členkou Demokratickej pokrokovej strany (DPP) sa stala v roku 2004, dovtedy nebola členkou žiadnej strany. V rokoch 2006-2007 bola vicepremiérkou krajiny a zároveň predsedníčkou Komisie na ochranu spotrebiteľa. Po korupčných aférach bývalého prezidenta Čchen Šuej-piena bola v roku 2008 prvý raz zvolená za predsedníčku DPP.

Cchaj kandidovala za prezidentku ako nominantka DPP už v roku 2012. Vo voľbách v januári 2012 získala 6 093 578 hlasov (45,63 %) a pomerne tesne prehrala s kandidátom Kuomintangu Ma Jing-ťioum, ktorý získal 51,60 % hlasov. Krátko nato rezignovala na predsedníctvo v Demokratickej pokrokovej strany, avšak v máji 2014 bola za predsedníčku opätovne zvolená. 15. februára 2015 oficiálne ohlásila opätovnú kandidatúru za prezidentku. Nakoniec bola jedinou kandidátkou DPP, keďže jej neskorší premiéri William Lai aj Su Tseng-čchang odstúpili od kandidatúry v prospech Cchaj. Vo voľbách 16. januára 2016 zvíťazila s výrazným náskokom. Získala 6 894 744 hlasov (56,12 %) a porazila kandidáta dovtedy vládnucej strany Kuomintang Erika Čchu o viac než 25 %. 

### Úrad prezidenta (2016-2020)

Cchaj s prezidentkou Marshallových ostrovov Hildou Heineovou v októbri 2017
Oproti predchodcovi Ma Jing-ťiouovi zmenila zahraničnú politiku smerom ku konkurenčnému čínskemu režimu v Pekingu. Avšak zaujímala v prvých rokoch vlády skôr opatrnejší postoj. Cchaj pre nepopularitu hrozilo, že v roku 2019 prehrá aj samotné prezidentské primárky v DPP na úkor Williama Laia a nebude sa môcť postaviť do nových prezidentských volieb. V lete 2019 pred nadchádzajúcimi prezidentskými voľbami v roku 2020 sa Cchajina popularita však zvýšila vďaka agresívnej zahraničnej politike ČĽR, vyhrážkam prezidenta Si Ťin-pchinga voči Taiwanu a tiež neustávajúcim protivládnym protestom v Hongkongu, trvajúcim od apríla 2019. Medzi jej priority v prezidentskom úrade patrí kladenie dôrazu na transformáciu ekonomiky v podobe podpory inovácií a vytvorenie dobre platených miest v oblasti hich-tech. Počas jej prezidentského úradu do konca roku 2019 s Taiwanom prerušilo diplomatické vzťahy na úkor nadviazania ich s komunistickou Čínou sedem štátov, k októbru 2019 Taiwan uznávalo 15 členských štátov OSN. 13. júna 2019 bola potvrdená ako oficiálna kandidátka DPP v prezidentských voľbách a 11. januára 2020 bude obhajovať svoje víťazstvo.

Politické názory
----------------

Cchaj podporuje taiwanskú asertivitu a odmieta zbližovanie s pevninským čínskym režimom. Prezidentka presadzuje zvyšovanie taiwanskej obranyschopnosti, čo sa prejavuje na každoročnom navyšovaní rozpočtu na obranu. Počas Cchajinej vlády rozpočet stúpol z 327 miliárd nových taiwanských dolárov (NTD) v roku 2018 na 411 miliárd NTD pre rok 2020 (2,3 % HDP). Jej administratíva sa tiež zamerala na vývoj vlastných taiwanských ponoriek. V októbri 2019 počas prezidentskej kampane Cchaj vyzývala Taiwančanov, aby sa bránili a označila ČĽR za hrozbu regionálnej bezpečnosti.

V ekonomike Cchaj presadzuje zníženie finančnej závislosti Taiwanu od ČĽR.

V prezidentskej kampani v roku 2015 sa Cchaj jasne vyslovila za podporu LGBT manželstiev. Následne po zvolení za prezidentku vymenovala na Ústavný súd liberálnych sudcov, aby legislatívne umožnili zmenu stavu, čo sa aj udialo v máji 2017. V máji 2019 Cchaj podpísala zákon o zrovnoprávnení manželstiev párov rovnakého pohlavia, ktorý bola krajina nútená schváliť na základe rozhodnutia Ústavného súdu z mája 2017. Taiwan sa stal prvou ázijskou krajinou, ktoré takéto zväzky uzákonil.

Osobný život
------------

Cchaj je slobodná a bezdetná. Je známa milovníčka mačiek, má doma mačku *Xiang Xiang* a kocúra *Ah Tsai*, ktorí sa stali známi počas prezidentskej kampane 2015-2016. V októbri 2016 si tiež adoptovala troch bývalých vodiacich psov (*Bella*, *Bunny* a *Maru*).

Referencie
----------

1. ↑  ANDĚLOVÁ, Petra. Asijská Merkelová. Pod jejím vedením chce Tchaj-wan vystoupit ze stínu Číny. *Lidovky.cz* (Praha: MAFRA), 2016-01-18. Dostupné online [cit. 2019-11-18]. ISSN 1213-1385.
2. ↑   *České noviny* [online]. ceskenoviny.cz, [cit. 2019-11-18]. Dostupné online. (po česky)
3. ↑  TASR. Exprezidenta Čchen Šuej-piena predviedli pred sudcu s putami na rukách. *sme.sk* (Bratislava: Petit Press), 2008-11-11. Dostupné online [cit. 2019-11-18]. ISSN 1335-4418.
4. ↑  TASR. Úradujúci taiwanský prezident sa vyhlásil za víťaza volieb. *sme.sk* (Bratislava: Petit Press), 2012-01-14. Dostupné online [cit. 2019-11-18]. ISSN 1335-4418.
5. 1 2   *Tsai Ing-wen makes bid official* [online]. taipeitimes.com, 16.2.2015, [cit. 2019-11-18]. Dostupné online. (po anglicky)
6. 1 2 3  YIP, Hilton. *Xi Jinping Is Tsai Ing-wen’s Best Poster Boy* [online]. foreignpolicy.com, 10.7.2019, [cit. 2019-11-18]. Dostupné online. (po anglicky)
7. ↑  TASR. Taiwanská prezidentka vymenovala nového premiéra Williama Laia. *teraz.sk* (Bratislava: TASR), 2017-09-05. Dostupné online [cit. 2019-11-18].
8. ↑  HILLE, Kathrin. *Taiwan loses second diplomatic ally in a week* [online]. Taipei: ft.com, 20.9.2019, [cit. 2019-11-18]. Dostupné online. (po anglicky)
9. ↑   Taiwan sharply boosts defense budget amid China tension. *Reuters*, 15 August 2019. Dostupné online [cit. 2019-10-16].
10. ↑   2020 national defense budget to account for 2.3 percent of GDP. *Central News Agency*, 15 August 2019. Dostupné online [cit. 2019-10-16].
11. ↑  SHIH, Hsiu-chuan. Taiwan allocates 21.3% of proposed defense budget to indigenous arms. *Central News Agency*, 6 August 2018. Dostupné online [cit. 2019-10-16].
12. 1 2  KURLANTZICK, Joshua. *How China Is Interfering in Taiwan’s Election* [online]. cfr.org, 7.11.2019, [cit. 2019-11-18]. Dostupné online. (po anglicky)
13. 1 2   *A New Chapter in the Taiwan Miracle: Same-Sex Marriage Legalized on Tsai’s Watch* [online]. medium.com, 2019-05-22, [cit. 2019-11-18]. Dostupné online. (po anglicky)
14. ↑  Julia Hollingsworth, CNN. *Taiwan legalizes same-sex marriage in historic first for Asia* [online]. edition.cnn.com, 2019-05-17, [cit. 2019-11-18]. Dostupné online. (po anglicky)
15. ↑  GAN, Nectar. *Cat Woman: Taiwan’s first female president huge fan of felines* [online]. scmp.com, 2016-01-18, [cit. 2019-11-18]. Dostupné online. (po anglicky)
16. ↑   *President Tsai adopts three retired guide dogs 蔡英文總統 收養三隻退役導盲犬* [online]. taipeitimes.com, 3.11.2016, [cit. 2019-11-18]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Cchaj Jing-wen**

Externé odkazy
--------------

* Oficiálna stránka

Autoritné údaje: * GND: 171629957
* ISNI: 0000 0000 5342 0384
* LCCN: no2004043185
* NK ČR: xx0278366
* VIAF: 21998160
* WorldCat: lccn-no2004043185